En stribe af dårlige år i den kendte kæde Jensens Bøfhus nåede foreløbig et lavpunkt i 2017 med et underskud på 163 millioner kroner før skat, men virksomheden tror på, at den denne gang er på rette vej mod et plus i 2019. Det enorme minus betyder, at egenkapitalen er røget ned på -155 millioner kroner og bøfkæden holdes kun i live af lån fra banken og fra velvillige fynske forretningsfolk.

En del af det store underskud skyldes dårlige resultater i restauranterne. Men den største årsag er en oprydning, som blev sat i gang i oktober 2017. Her blev der indsat en ny direktør og bestyrelsesformand under opsyn af en særlig styregruppe og med tæt vejledning af et engelsk konsulentfirma. Det var betingelsen for, at bank og private lånere ville holde virksomheden oppe.

Oprydningen har blandt andet bestået i lukning af restauranter, så det samlede antal vil gå fra cirka 40 til cirka 30 - en af de lukkede var i Toldboden på Aarhus Havn.

Desuden har virksomheden forsøgt at sælge ud af en lang række af de ting, den ejer, men tingene kunne slet ikke sælges til de beløb, som de var opført til i regnskabet, så reelt var virksomheden ikke så rig, som tallene viste. Den slags giver minus i regnskabet. Sammen med engangsomkostninger tegner disse nedskrivninger sig for 94 millioner kroner af underskuddet.

- Det er et stort og dyrt arbejde at vende udviklingen. Men vi er på rette vej, jeg tvivler slet ikke på, at der er plads til Jensens Bøfhus, og at kæden kommer til at give overskud igen i 2019, siger bestyrelsesformand Torben Frigaard Rasmussen, der tiltrådte i oktober 2017.